Doložka
o posúdení vplyvov

1.	Vplyvy na verejné financie:
Návrh na zrušenie vojenského obvodu nepredpokladá priamy vplyv na štátny rozpočet. Navrhovaná právna úprava bude mať vplyv na rozpočet Prešovského samosprávneho kraja v súvislosti s nutnou aktualizáciou územného plánu Vyššieho územného celku Prešovský kraj. Pozitívny vplyv zrušenia vojenského obvodu na rozpočty obcí možno predpokladať hlavne v oblasti miestnych daní. Finančné vplyvy zrušenia vojenského obvodu na štátny rozpočet boli riešené v materiáli „Návrh na majetkové vyrovnanie vo Vojenskom obvode Javorina“, v ktorom bolo konštatované, že po zrušení vojenského obvodu nebude potrebné na základe zákona o vojenských obvodoch v rokoch 2002 až 2012 realizovať výkup pozemkov od obcí. Na uvedené majetkové vyrovnanie sa predpokladalo vynaložiť až 1,461 mld. Sk t. j. 133 mil. Sk ročne (48,496 mil. eur, t. j. 4,415 mil. eur ročne), a to podľa cenových relácií v roku 2002. Tieto finančné prostriedky nebude potrebné po zrušení vojenského obvodu zo štátneho rozpočtu vynaložiť. Výcvik ozbrojených síl Slovenskej republiky a plnenie ďalších úloh obrany štátu po zrušení vojenského obvodu môžu byť zabezpečované aj v zahraničí, na čo sa predpokladá v rámci rozpočtovej kapitoly Ministerstva obrany Slovenskej republiky vynaložiť približne 500 000 eur ročne v závislosti na prioritách a pridelených finančných prostriedkoch. 

2.	Vplyvy na obyvateľov, hospodárenie podnikateľskej sféry a iných právnických osôb: 
Návrh nariadenia vlády môže mať priaznivý vplyv na životnú úroveň obyvateľov žijúcich v regióne a rozvoj podnikateľských aktivít, ktoré sú obmedzované vzhľadom na charakter územia vojenského obvodu v dôsledku vojenskej činnosti a následným obmedzovaním vstupu na toto územie. Navrhovaná právna úprava bude mať vplyv na hospodárenie Vojenských lesov a majetkov SR - štátneho podniku so sídlom v Pliešovciach, a to z hľadiska správy majetku štátu, ktorý v rozsahu uvedenom v zákone č. 229/1991 Zb. o úprave vlastníckych vzťahov k pôde a inému poľnohospodárskemu majetku v znení neskorších predpisov prejde na Slovenský pozemkový fond.  

3.	Vplyvy na životné prostredie:  
Zrušenie vojenského obvodu pozitívne ovplyvní stav životného prostredia, ktoré nebude poškodzované vojenskou činnosťou.

4.	Vplyvy na zamestnanosť:
V súvislosti so zrušením vojenského obvodu stratí opodstatnenosť obvodný úrad Vojenského obvodu Javorina, ktorý zabezpečoval výkon štátnej správy a samosprávy na území vojenského obvodu a úlohy spojené s nerušeným výcvikom ozbrojených síl a ozbrojených zborov Slovenskej republiky. Personálne obsadenie obvodného úradu Vojenského obvodu Javorina je v súčasnosti jeden profesionálny vojak a dvaja zamestnanci v štátnej službe, takže navrhovaná právna úprava má len minimálny negatívny vplyv na zamestnanosť. Zrušenie vojenského obvodu však môže pozitívne ovplyvniť zamestnanosť v regióne vzhľadom na možnosť rozvoja podnikateľských aktivít, ktoré boli doteraz obmedzované vzhľadom na charakter územia vojenského obvodu.  

5.	Vplyvy na podnikateľské prostredie:
Zrušenie vojenského obvodu môže pozitívne ovplyvniť rozvoj podnikateľských aktivít. Nariadenie vlády je v súlade s legislatívou formujúcou podnikateľské prostredie a nemá vplyv na administratívne štruktúry a administratívne opatrenia v tejto oblasti.